title: 2008 m. sausio 9 d. Komisijos direktyva 2008/4/EB, iš dalies keičianti Direktyvą 94/39/EB dėl pašarų, skirtų parezės po atsivedimo rizikai sumažinti (Tekstas svarbus EEE)

text:
10.1.2008

               LT

               Europos Sąjungos oficialusis leidinys

               L 6/4

      KOMISIJOS DIREKTYVA 2008/4/EB
   2008 m. sausio 9 d.
   iš dalies keičianti Direktyvą 94/39/EB dėl pašarų, skirtų parezės po atsivedimo rizikai sumažinti
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1993 m. rugsėjo 13 d. Tarybos direktyvą 93/74/EEB dėl pašarų konkretiems mitybos tikslams (1), ypač į jos 6 straipsnio c punktą,
   kadangi:

               (1)

               Direktyva 94/39/EB (2) Komisija nustatė pašarų konkretiems mitybos tikslams tikslinio naudojimo sąrašą.

               (2)

               2004 m. gruodžio 8 d. nuomonėje Europos maisto saugos tarnyba (toliau – Tarnyba) padarė išvadą, kad ceolitas (sintetinis natrio aliuminio silikatas) gali sumažinti pieninių karvių parezės po atsivedimo riziką (3). Tačiau dėl duomenų trūkumo ji negalėjo visiškai įvertinti rizikos, kad gyvūnų ir žmonių sveikatai gali kilti pavojus. 2007 m. liepos 11 d. nuomonėje, atsižvelgdama į gautą papildomą informaciją Tarnyba padarė išvadą, kad įdėjus ceolito į pieninių karvių pašarus likus maždaug dviem savaitėms iki veršiavimosi, nei gyvūnų, nei žmonių sveikatai ar aplinkai nekyla pavojaus (4). Todėl ceolitą reikėtų įrašyti į Direktyvos 94/39/EB priedo B dalies Tikslinio naudojimo sąrašo eilutę „parezės po atsivedimo rizikos sumažinimas“.

               (3)

               2007 m. birželio 12 d. nuomonėje Tarnyba padarė išvadą, kad pašarai, kuriuose yra didelis kalcio kiekis ir kuriais gyvūnai šeriami prieš atsivedimą ir po jo, gali būti labai veiksmingi gydant lengvus parezės po atsivedimo susirgimus ir apsaugant pienines karves nuo pakartotinio susirgimo, todėl parezės po atsivedimo rizikos prevencijos sąrašą reikėtų papildyti nauju įrašu (5). Tarnyba taip pat padarė išvadą, jog negalima visiškai atmesti galimybės, kad gyvūnų sveikatai gali grėsti nežymus pavojus, todėl reikia palyginti atskirą pavojų ir bendrą gydymo naudą. Kad pieninių karvių augintojas galėtų atlikti tokį vertinimą, etiketėje reikėtų nurodyti įvairius kalcio šaltinius ir atitinkamus kiekius. Be to, etiketėje turėtų būti pateikta rekomendacija pasitarti su mitybos specialistu. Tarnyba mano, kad nei vartotojams nekyla pavojaus, nei aplinkai nekyla jokio papildomo pavojaus. Todėl pašarus, kuriuose yra didelis kalcio kiekis, reikėtų įrašyti į Direktyvos 94/39/EB priedo B dalies tikslinio naudojimo sąrašo eilutę „parezės po atsivedimo rizikos sumažinimas“.

               (4)

               Todėl Direktyvą 94/39/EB reikėtų atitinkamai iš dalies pakeisti.

               (5)

               Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 94/39/EB priedas iš dalies keičiamas taip, kaip nurodyta šios direktyvos priede.
   2 straipsnis
   Valstybės narės priima įstatymus ir kitus teisės aktus, kurie, įsigalioję ne vėliau kaip 2008 m. birželio 24 d., įgyvendina šią direktyvą. Apie tai jos nedelsdamos praneša Komisijai.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma oficialiai jas skelbiant. Nuorodų darymo tvarką nustato valstybės narės.
   3 straipsnis
   Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.

      Priimta Briuselyje, 2008 m. sausio 9 d.

            Komisijos vardu

         Markos KYPRIANOU

            Komisijos narys

      (1)  OL L 237, 1993 9 22, p. 23. Direktyva su paskutiniais pakeitimais, padarytais Reglamentu (EB) Nr. 806/2003 (OL L 122, 2003 5 16, p. 1).

      (2)  OL L 207, 1994 8 10, p. 20. Direktyva su paskutiniais pakeitimais, padarytais Direktyva 2002/1/EB (OL L 5, 2002 1 9, p. 8).

      (3)  Komisijos prašymu pateikta Gyvūnų pašaruose naudojamų priedų, produktų ar medžiagų mokslinės grupės nuomonė apie sintetinio natrio aliuminio silikato (ceolito) naudojimą siekiant sumažinti pieninių karvių parezės po atsivedimo riziką. Priimta 2004 m. gruodžio 8 d.EMST leidinys (2004 m.) 160, 1–11.

      (4)  Gyvūnų pašaruose naudojamų priedų, produktų ar medžiagų mokslinės grupės nuomonė apie ceolito (sintetinio natrio aliuminio silikato) saugą siekiant sumažinti pieninių karvių parezės po atsivedimo riziką. Priimta 2007 m. liepos 11 d.EMST leidinys (2007 m.) 523, 1–11.

      (5)  Gyvūnų pašaruose naudojamų priedų, produktų ar medžiagų mokslinės grupės nuomonė apie pašarus, kuriuose yra didelis kalcio kiekis, saugą siekiant sumažinti pieninių karvių parezės po atsivedimo riziką. Priimta 2007 m. birželio 12 d.EMST leidinys (2007 m.) 504, 1–10.

      PRIEDAS
      Direktyvos 94/39/EB priedo B dalis, konkretaus mitybos tikslo eilutė „Parezės po atsivedimo rizikai mažinti“ pakeičiama taip:

                     Konkretus mitybos tikslas

                     Pagrindinės pašaro maistinės savybės

                     Gyvūnų rūšis arba kategorija

                     Informacija ženklinant etiketėmis

                     Rekomenduojamas vartojimo laikas

                     Kitos nuostatos

                     „Parezės po atsivedimo rizikai mažinti

                                 —

                                 Mažas kalcio kiekis

                     Pieninės karvės

                                 —

                                 Kalcis

                                 —

                                 Fosforas

                                 —

                                 Magnis

                     Nuo 1 iki 4 savaičių iki apsiveršiavimo

                     Naudojimo instrukcijose nurodyti:
                     „Apsiveršiavus nutraukti.“

                     ir (arba)

                                 —

                                 Nedidelis katijonų (anijonų) santykis

                                 —

                                 Kalcis

                                 —

                                 Fosforas

                                 —

                                 Natris

                                 —

                                 Kalis

                                 —

                                 Chloridai

                                 —

                                 Siera

                     Nuo 1 iki 4 savaičių iki apsiveršiavimo

                     Naudojimo instrukcijose nurodyti:
                     „Apsiveršiavus nutraukti.“

                     arba

                                 —

                                 Didelis ceolito (sintetinio natrio aliuminio silikato) kiekis

                     Sintetinis natrio aliuminio silikatas

                     2 savaitės iki apsiveršiavimo

                     Naudojimo instrukcijose nurodyti:

                                 —

                                 „Visas pašarų kiekis turi būti ribojamas siekiant užtikrinti, kad nebūtų viršijama 500 g natrio aliuminio silikato dienos norma vienam gyvūnui.“

                                 —

                                 „Apsiveršiavus nutraukti.“

                     arba

                                 —

                                 Didelis kalcio – lengvai pasisavinamų kalcio druskų – kiekis.

                     Bendras kalcio kiekis, šaltiniai ir atitinkamas kalcio kiekis

                     Nuo pirmųjų veršiavimosi požymių iki dviejų dienų po atsivedimo

                     Ant pakuotės, taros ar etiketėje turi būti nurodyta:

                                 —

                                 Naudojimo instrukcijos, t. y. kiek kartų galima naudoti, ir laikas prieš apsiveršiavimą bei po jo.

                                 —

                                 Tekstas: „Prieš naudojant rekomenduojama pasitarti su mitybos specialistu“.“